Populaţia judeţului Braşov, după domiciliu la 1 ianuarie 2017, a fost de 632.650 de persoane, în creştere cu 0,20%, comparativ cu aceeaşi perioadă a anului precedent, arată datele publicate de Direcţia Judeţeană de Statistică Braşov.

Practic, populaţia din mediul rural a crescut cu 1,35%, în timp ce populaţia din mediu urban a scăzut cu 0,21%. „Ponderea persoanelor din mediu urban (73,13%) la 1 ianuarie 2017 comparativ cu aceeaşi dată a anului precedent (73,43%) a scăzut cu 0,30 puncte procentuale în favoarea persoanele din mediul rural. În ultimii ani trendul populaţiei din mediul urban este unul descrescător”, subliniază DJS Braşov.

Din cele 58 localitaţi ale judeţului, în 40 localităţi s-au înregistrat creşteri ale populaţiei. Cele mai mari creşteri au avut loc în localităţile: Sânpetru (9,37%), Cristian (3,87%), Hărman (3,19%), Ghimbav (2,89%), Tărlungeni (2,88%), Beclean (2,75%), Sâmbăta de Sus (2,36%) şi Buneşti (2,34%).

Judeţul Braşov se situează pe locul I în cadrul Regiunii Centru, în clasamentul referitor la populaţia după domiciliu la 1 ianuarie 2017, cu o pondere de 24,02%. Pe locurile următoare se plasează judeţele: Mureş (22,60%), Sibiu (17,66%), Alba (14,41%), Harghita (12,65%) şi Covasna (8,66%).

„Populaţia judeţului Braşov reprezintă 2,85% din populaţia României, pondere aflată pe un trend crescător”, menţionează DJS Braşov. De altfel, Braşovul se află printre judeţele ţării în care s-au înregistrat creşteri ale populaţiei: Ilfov, Iaşi, Vaslui, Cluj Timiş, Suceava şi Sibiu.