Turnul Eiffel este o construcție faimoasă pe schelet de oțel din [Paris](https://ro.wikipedia.org/wiki/Paris) ce măsoară 324 m înălțime. Turnul a devenit simbolul Franței cel mai răspândit la nivel mondial. A fost conceput de către [Émile Nouguier](https://ro.wikipedia.org/wiki/%C3%89mile_Nouguier), [Maurice Koechlin](https://ro.wikipedia.org/w/index.php?title=Maurice_Koechlin&action=edit&redlink=1) și [Stephen Sauvestre](https://ro.wikipedia.org/w/index.php?title=Stephen_Sauvestre&action=edit&redlink=1), angajați la Eiffel și Co. [Gustave Eiffel](https://ro.wikipedia.org/wiki/Gustave_Eiffel), inițial reticent cu privire la proiect, a devenit ulterior un mare susținător al său și a cumpărat brevetul. Turnul, care poartă numele său, este una dintre principalele destinați turistice ale Parisului și lumii, cu mai mult de 5,5 milioane de vizitatori anual.

Structura a fost construită între anii 1887-1889. Aceasta urma să servească drept arc de intrare la Expoziția Universală (1889), un târg mondial ce sărbătorea centenarul [Revoluției franceze](https://ro.wikipedia.org/wiki/Revolu%C8%9Bia_francez%C4%83). A fost inaugurat la [31 martie](https://ro.wikipedia.org/wiki/31_martie) [1889](https://ro.wikipedia.org/wiki/1889) și deschis pentru public la [6 mai](https://ro.wikipedia.org/wiki/6_mai). 300 de muncitori au unit 18.038 de piese de [oțel](https://ro.wikipedia.org/w/index.php?title=Pudlaj&action=edit&redlink=1) folosind două milioane și jumătate de nituri. Luând în considerare standardele de siguranță din acel moment, este remarcabil faptul că un singur muncitor a murit la construcția turnului, și anume în timpul instalării lifturilor. Lifturile originale funcționau cu ajutorul unui sistem hidraulic, pe când lifturile actuale sunt electrice.

Turnul are 300 [m](https://ro.wikipedia.org/wiki/Metru) înălțime, excluzând antena din vârf, ce mai adaugă 20 de metri, și o greutate de peste 10.000 de tone. Când a fost construit era cea mai înaltă clădire din lume. Întreținerea turnului include utilizarea a 50 de tone de vopsea maro închis, la fiecare 7 ani.



Depinzând de temperatura aerului, Turnul Eiffel își schimbă înălțimea cu câțiva centimetri datorită contracției și dilatării aliajului de metale.

Cel puțin la începuturile sale, publicul a întâmpinat cu multă reticență această construcție, considerând-o inestetică. Astăzi însă este considerat drept simbolul orașului și una dintre cele mai frapante piese de artă [arhitecturală](https://ro.wikipedia.org/wiki/Arhitectur%C4%83) din lume. Unul dintre clișeele [hollywoodiene](https://ro.wikipedia.org/wiki/Hollywood) este priveliștea de la o fereastră pariziană, care întotdeauna include Turnul Eiffel.

La început, Eiffel a primit permisiunea de a lăsa monumentul în viață timp de 20 de ani, dar ținând cont că oferea o serie de beneficii în domeniul comunicațiilor, s-a renunțat la demontarea sa.

Turnul are 3 nivele: accesul publicului la primul și al doilea nivel se poate face atât pe scări, cât și cu liftul, în schimb accesul la ultimul nivel se face exclusiv cu liftul.

Clădirea, unde lucrează 500 de persoane (250 de salariați direcți ai SETE și 250 ai diferiților concesionari ai monumentului), este deschisă publicului pe tot parcursul anului. Turnul Eiffel este înscris ca monument istoric din [24 iunie](https://ro.wikipedia.org/wiki/24_iunie) [1964](https://ro.wikipedia.org/wiki/1964) și face parte din [Patrimoniul mondial UNESCO](https://ro.wikipedia.org/wiki/Locuri_din_Patrimoniul_Mondial_UNESCO) din anul [1991](https://ro.wikipedia.org/wiki/1991), împreună cu alte monumente pariziene.